open-index/open-wikipedia-markdown huggingface dataset:
Kanurių kalba

**Kanurių kalba** (*Kànùrí* / ) – kalba, priklausanti Nilo-Sacharos kalbų šeimai, Sacharos kalbų šakai. Vartojama daugiausia Čado ežero apylinkėse gyvenančių kanurių – šiaurės rytų Nigerijoje (daugiausia Borno, Jobės valstijos), pietryčių Nigeryje (Difos, Zinderio regionuose), Čade (Čado ežero pakrantėse), šiaurės Kamerūne. Kalbančiųjų skaičius nurodomas tarp 5,7 ir 9,6 milijonų. Tai viena didžiausių Nilo–Sacharos šeimos kalbų.

Išskiriamos šios kanurių tarmės (kartais laikomos atskiromis kalbomis):
* vidurio kanurių arba jerva kanurių [knc] – daugiausia Nigerijoje ir Kamerūne, populiari bendro susišnekėjimo kalba Čado ežero regione, taip pat Sudane;
* manga kanurių [kby] – daugiausia Nigeryje, taip pat Nigerijoje, regiono prekybinė kalba;
* tumari kanurių [krt] – Nigerio Difos regione;
* Bilmos kanurių [bms] – apie Bilmos miestą Nigeryje;
* kanembų [kbl] – Čade prie Čado ežero;
* Tardžumo arba senoji kanembų [txj] – vartojama kaip liturginė kalba Nigerijoje.

Kanurių kalba kartais dar vadinama Bornu, Beriberi. Daug kanurių kalbos vartotojų moka hausų ir šuva arabų kalbas. Raštingumo lygis žemas. Kanurių kalba transliuojamos radijo, televizijos laidos.

Nuo seno kanurių kalba užrašoma arabų rašto adžami forma, XX a. antroje pusėje pradėta naudoti lotyniška abėcėlė (Nigerijoje patvirtinta 1975 m.).

Kalba toninė.

## Šaltiniai
Armisa Kuč

**Armisa Kuč** (*Armisa Kuqi, Armisa Kuč*; g. 1992 m. balandžio 11 d.) – albanų kilmės Juodkalnijos futbolininkė, puolėja.

## Karjera
### Klubinė karjera
2012–2013 metais rungtyniavo ŽFK Ekonomist (Juodkalnija). 2014–2016 m. priklausė SFK 2000 (Bosnija ir Hercegovina).

2017 m. žaidė Kvarnsvedens IK (Švedija). 2018 m. persikėlė į Zaragoza CFF (Ispanija). Vėliau atstovavo Málaga (Ispanija).

2019–2021 m. priklausė SFK 2000 (Bosnija ir Hercegovina). 2021 m. rungtyniavo Minsk (Baltarusija).

2022 m. priklausė Zenit (Rusija), tačiau Superlygoje nedebiutavo.

2023 m. persikėlė į Ankaros Fomget Gençlik ve Spor (Turkija). 2024–2025 m. sezone tapo šalies čempione.

### Karjera rinktinėse

2012 m. kovo 13 d. debiutavo nacionalinėje rinktinėje draugiškose rungtynėse prieš Bosniją ir Hercegoviną.

2025 m. vasario 25 d. Juodkalnijoje, sužaistos UEFA moterų Tautų lygos C4 grupės rungtynės. Juodkalnijos moterų rinktinė nugalėjo rezultatu 3-1. Visus tris įvarčius juodkalnietėms pelnė Armisa Kuč.

## Laimėjimai
; su Fomget Gençlik ve Spor
*  **[[Kadınlar Süper Ligi]] (moterų Superlyga)**
**  **Čempionė (1):** 2024–2025 m.

## Išnašos

## Nuorodos
* FSCG svetainė
* SOCCERWAY
* FLASHSCORE
* Globalsportsarchive
Mersingas

**Mersingas** () – miestas Malaizijoje, Malakos pusiasalio pietuose, Džohoro valstijoje, Pietų Kinijos jūros pakrantėje, prie Mersingo upės žemupio. Apygardos centras. Praeina Džohor Baru– Kuantano plentas, yra jūrų uostas. Keltai į Tiomano salą. Verčiamasi žvejyba, apylinkėse išgaunamas kaučiukas, kasama alavo rūda.

## Šaltiniai
Hidrotechnika

**Hidrotechnika** – inžinerijos šaka, nagrinėjanti vandens išteklių valdymą ir naudojimą, apimanti įvairių hidrotechninių statinių projektavimą, statybą ir priežiūrą. Šie statiniai apima užtvankas, hidroelektrines, kanalus, melioracijos sistemas ir kitus vandens ūkio objektus, skirtus reguliuoti vandens srautus, apsaugoti nuo potvynių, aprūpinti vandeniu ir gaminti elektros energiją.

## Istorija
Hidrotechnikos ištakos siekia senovės civilizacijas, tokias kaip Mesopotamija, Egiptas, Indija ir Kinija, kur buvo statomi pirmieji drėkinimo kanalai ir užtvankos žemės ūkiui plėtoti. Pavyzdžiui, senovės Egipte Nilo upės potvyniai buvo reguliuojami užtvankomis ir kanalais, siekiant užtikrinti derlingų žemių drėkinimą.

Viduramžiais hidrotechnika toliau vystėsi Europoje, ypač Nyderlanduose, kur buvo kuriamos sudėtingos polderių ir kanalų sistemos žemėms atgauti iš jūros. Pramonės revoliucijos laikotarpiu hidrotechnika patyrė spartų augimą dėl poreikio tiekti vandenį pramonei ir miestams, taip pat dėl hidroenergijos naudojimo.

## Hidrotechnika pasaulyje

Šiandien hidrotechnika yra svarbi infrastruktūros dalis daugelyje pasaulio šalių. Didelės užtvankos, tokios kaip Trijų tarpeklių užtvanka Kinijoje ar Huverio užtvanka JAV, yra ne tik puikūs inžinerijos pavyzdžiai, bet ir svarbūs elektros energijos šaltiniai bei vandens tiekimo reguliatoriai. Be to, hidrotechnika prisideda prie potvynių kontrolės, drėkinimo sistemų kūrimo ir vandens tiekimo užtikrinimo sparčiai augančiuose miestuose.

## Hidrotechnika Lietuvoje

Lietuvoje hidrotechnika turi gilias tradicijas, ypač susijusias su melioracija ir hidroenergetika. Pirmieji drenažo darbai pradėti XIX a. viduryje, kai 1855–1856 m. Panevėžio apskrities Rudaminos dvare ir Rietavo dvare, I. K. Oginskio iniciatyva, buvo įrengta 50 ha drenažo sistema. Tai padėjo pagrindus tolesnei melioracijos plėtrai šalyje.

Hidroenergetikos srityje pirmoji hidroelektrinė Lietuvoje pradėjo veikti 1890 m. Kretingos dvare, kur rezidavo Tiškevičių šeima.

Tarpukario laikotarpiu buvo statomos mažos hidroelektrinės, siekiant elektrifikuoti miestus ir kaimus. Šiandien Lietuvoje veikia kelios dešimtys hidroelektrinių, kurios prisideda prie šalies energetinės nepriklausomybės ir atsinaujinančios energijos naudojimo.

Be to, Lietuvoje hidrotechnika apima ir potvynių kontrolę, ypač Nemuno ir Neries upių baseinuose, kur reguliariai atliekami upių vagų priežiūros ir tvirtinimo darbai, siekiant apsaugoti gyvenvietes ir infrastruktūrą nuo potvynių.

## Šaltiniai

## Nuorodos
*Pirmosios hidroelektrinės Lietuvoje
Bloomfield stadionas

**Bloomfield stadionas** – futbolo stadionas Tel Avive (Izraelis), į pietus nuo miesto centro, netoli Jafos uosto.

## Istorija

Pradėtas statyti 1960 m., atidarytas 1962 m. spalio 13 d. dvikova tarp „Hapoel“ ir „Shimshon“ komandų. 2016 m. buvo pradėtas rekonstruoti, remonto metu Tel Avivo komandos žaidė Netanijos stadione. 2019 m. po rekonstrukcijos vėl atidarytas. 

## Šaltiniai
Tiomanas

**Tiomanas** () – sala Malaizijoje, Pietų Kinijos jūroje, 65 km į rytus nuo Kvala Rompino Malakos pusiasalyje. Priklauso Pahango valstijai, Rompino apygardai. Plotas 137 km², ilgis 21 km, plotis 3–13 km. Sala kalnuota, iškyla iki 1038 m (Kadžango kalnas).

2016 m. Tiomane gyveno 2023 gyventojai. Pagrindinės gyvenvietės – Kampung Tekekas ir Teluk Džuara. Verčiamasi žvejyba, turizmu. Į Tiomaną turistai keliauja dėl smėlio paplūdimių, žūklės, nardymo, povandeninio plaukiojimo. Susisiekiama keltu ir lėktuvu iš Mersingo.


Salang, Tioman - panoramio (3).jpg|Salos paplūdimys ties Salangu
Tioman island (3678626541).jpg|Bunuto kaimas
Paya Beach Resort - panoramio (1).jpg|Paja Bičo kurortas
Tioman island.jpg|Kalnuota salos dalis


## Šaltiniai
Idealioji kalba

**Idealioji kalba** – analitinėje filosofijoje vadinama hipotetinė kalba, kuri būtų tiksli, aiškios struktūros, be jokių dviprasmybių, remtųsi simbolinės logikos principais; priešingybė įprastinei kalbai, kurioje daug neapibrėžtumo, prieštaravimo.

1922 m. savo veikale *Tractatus Logico-Philosophicus* Liudvikas Vitgenšteinas kalbą nusakė kaip „tikrovės vaizdinio“ nešėją. Tiesa, pasak filosofo, yra loginiai teiginiai, kurie atitinka tikrovę. Užtat, idealioji kalba esti būtina nustatant kriterijus, kas yra prasminga, o kas beprasmiška, taip pat kitiems teiginiams apie pasaulį.

## Šaltiniai
2025 m. Formulės 1 sezonas

**2025 m. Formulės 1 sezonas** – 76-as Formulės 1 sezonas, organizuojamas FIA. Sezoną sudarė 24 etapai. Pirmosios lenktynės buvo surengtos 2025 m. kovo 16 d. Australijoje, o paskutinės – gruodžio 7 d. Abu Dabyje.

Čempionato nugalėtojais antrus metus iš eilės tapo „McLaren“ komanda, o vairuotojų čempionu pirmą kartą tapo britas Lando Norris. Lenktynininkų įskaitos nugalėtojas išaiškėjo tik paskutinėse lenktynėse Abu Dabyje – teorinių galimybių tapti čempionu turėjo L. Norisas, M. Ferstapenas ir Oscar Piastri.

Šis sezonas buvo paskutinis, kai bus naudojami 2014 m. sezone debiutavę varikliai. Nuo kito sezono bus naudojami naujos kartos galingesni varikliai.

Pirmą kartą Formulės 1 istorijoje prieš sezono startą visi komandų lenktynininkai ir automobiliai buvo pristatyti bendrame renginyje, kuris vyko 2025 m. vasario 18 d. „O2 Arenoje“ Londone. Renginys buvo transliuojamas „Sky Sports“ ir „ESPN“ televizijomis, taip pat Formulės 1 „YouTube“ kanale. Per šį kanalą transliaciją stebėjo 1,1 mln. žiūrovų.

Nuo „Red Bull Racing“ komandos suformavimo 2005 m. vadovavęs Kristijanas Horneris 2025 m. liepos 9 d. buvo atleistas iš pareigų. Jį pakeitė Laurent Mekies.

Tai buvo paskutinis sezonas, kai rikiuotėje buvo „Sauber“ komanda, nes nuo 2026 m. sezono juos pakeis Audi. Taip pat tai buvo paskutinis sezonas, kai kuri nors komanda naudojo „Renault“ variklius.

## Komandos ir lenktynininkai

### Komandų pasikeitimai
RB komanda šiam sezonui pakeitė pavadinimą į „Racing Bulls“.

### Lenktynininkų pasikeitimai
L. Hamiltonas po 12 metų, praleistų „Mercedes“ komandoje, perėjo į „Ferrari“. Jis pakeis C. Sainzą, kuris pereis į „Williams“.

„Mercedes“ komandoje L. Hamiltono vietą užėmė naujokas iš Italijos Andrea Kimi Antonelli.

„Haas“ komandoje bus abu nauji lenktynininkai – naujokas Oliver Bearman ir Esteban Ocon. 

„Alpine“ ekipoje E. Oconą pakeitė dar vienas naujokas Jack Doohan.

Į „Sauber“ ekipą atėjo du nauji lenktynininkai – Nico Hülkenberg ir Formulės 2 čempionas Gabriel Bortoleto.

„Red Bull“ 2024 m. pabaigoje nutraukė sutartį su S. Perezu, kurį pakeis Liam Lawson. 

Po pirmųjų sezono lenktynių „Red Bull“ komanda paskelbė apie pakeitimus jų komandoje – nuo Japonijos GP Liam Lawson buvo sukeistas su Yuki Tsunoda ir perkeltas į „Racing Bulls“ komandą visam likusiam sezonui.

### Taisyklių pasikeitimai
Minimalus vairuotojo svoris padidintas nuo 80 kg iki 82 kg. Dėl to bendras minimalus automobilio svoris be degalų taip pat padidėjo nuo 798 kg iki 800 kg.

Pakeistas DRS galinio sparno plyšių tarpas. Jis sumažėjo nuo 10–15 milimetrų iki 9,4–13 milimetrų.

Panaikintas 2019 m. įvestas papildomas taškas, skiriamas pirmųjų dešimtuke finišuojantiems vairuotojams už greičiausią lenktynių ratą.

Siekiant skatinti geresnes lenktynes, Monako GP metu buvo padidintas privalomų sustojimų boksuose skaičius iki 2. Lenktynių metu bus privaloma minimali dviejų sustojimų strategija tiek šlapiomis, tiek sausomis sąlygomis. Komandos taip pat bus įpareigotos lenktynėse naudoti bent tris padangų komplektus su mažiausiai dviejų skirtingų padangų mišiniu, jei tai bus sausos lenktynės.

## Lenktynių tvarkaraštis

## Šaltiniai
Kota Tingis

**Kota Tingis** () – miestas Malaizijoje, Malakos pusiasalio pietuose, Džohoro valstijoje, 30 km į šiaurės rytus nuo Džohor Baru, prie Džohoro upės žemupio. Apygardos centras. Keliai į Džohor Baru, Kuantaną, Kluangą. Upių uostas. Eksportuojamas kaučiukas, apylinkėse kasamas alavas, yra naftos saugyklos.

Į šiaurę nuo miesto kyla Muntahako kalnas, kur krenta vaizdingas Kota Tingio krioklys (didžiausio vandens šuolio aukštis – 24 m). Žemiau palei Džohoro upę yra istorinio Džohor Lamos miesto vieta.

## Istorija
Kota Tingis priklausė Džohoro-Riau sultonatui, 1685–1699 m. buvo jo sostinė.

2006–2007 m. metų sąvartoje Kota Tingį nusiaubė dideli potvyniai ir nuošliaužos (žuvo 118 žmonių).

## Šaltiniai
Pediplena

**Pediplena** ( (kilm. *pedis*) – 'koja, papėdė' ir  – 'lyguma') – paviršinės nuoplovos išlygintoje stačiašlaitėje papėdėje, ten, kur atsitraukė šlaitas, susiformavusi banguota lyguma. Susiformuoja, kai susijungia keletas pedimentų, pradinį suskaidytą paviršių ilgą laiką veikiant denudacijos veiksniams.

Pediplenose būna paskirų uolėtų atlikuonių, kalvagūbrių. Paprastai susiformuoja aridinio klimato regionuose, kur vienas kitą keičia sausasis ir lietingasis metų laikai.

Erozinėse denudacinėse Europos aukštumose taip pat apstu pediplenų pėdsakų (susiformavo neogene, paleogene).

Peneplena, kitaip nei pediplena, susiformuoja peneplenizacijos proceso metu.

## Išnašos
Silhetų kalba

**Silhetų kalba** (ꠍꠤꠟꠐꠤ, সিলেটি = *Silôṭi*) – indoeuropiečių šeimos, indoarijų pogrupio kalba, vartojama rytų Bangladeše (Silheto srityje), taip pat aplinkinėse Indijos teritorijose (Asame, Tripūroje). Šią kalbą vartoja ir bengalų diaspora (daugiausia Jungtinėje Karalystėje). Kalbančiųjų skaičius – apie 10 milijonų žmonių (daugiausia silhetai). Dažnai laikoma bengalų kalbos tarme, daugiausia funkcionuoja kaip diglosinė šnekamoji kalba, o bengalų – kaip kodifikuota norma.

Silhetų kalba priklauso rytų indoarijų kalboms, kurios išsivystė iš Magadhi prakrito. Silheto apylinkėse nuo seno gyveno austroazijiečiai khasiai, o indoarijai pradėjo kurtis nuo VI a. Silheto krašte XIV a. išplito islamas, su juo iš vietos žmonių kalbą atėjo daug persiškų-arabiškų skolinių, pradėjo formuotis *nagri* raštas, kuriuo užrašinėta daugiausia sufijų poezija. Silhetų žodžiai į žodynus pradėti rinkti nuo XIX a. vidurio. Svarbiausiu silhetų literatūros kūriniu laikomas XIX a. Sadeko Ali sufijų poezijos rinkinys *Halat-un-Nabi*.

Dauguma silhetų yra dvikalbiai, silhetų kalba paprastai traktuojama kaip žargoninė, tarminė kalba, jaunesni kalbėtojai dažnai pereina prie bengalų kalbos.

## Šaltiniai
Aulakogenas

**Aulakogenas** ( – 'vaga' ir *genos* – 'gimimas') – didelė pailgos formos Žemės plutos platformos tektoninė įduba, kurios ilgis siekia keliolika šimtų kilometrų, o gylis – kelis kilometrus.

Susiformuoja dėl gilių paralelinių Žemės plutos lūžių, ten, kur būta rifto, šiam netekus tektoninio aktyvumo. Aulakogenai yra pripildyti seniausių nuosėdinių uolienų, nes susiformavo pirminiame platformų raidos etape. Juose slūgsantys vulkaninių bei nuosėdinių uolienų sluoksniai esti horizontalūs arba truputį raukšlėti. Horstų esama sudėtinguose aulakogenuose (tarp jų Šiaurės Amerikos platformoje esantis Vičitos aulakogenas). Vienas iš aulakogenų – Ukrainoje esanti Donecko įduba.

Terminą 1946 m. pasiūlė SSRS geologas Nikolajus Šatskis.

## Išnašos
2025 m. JAV muitai Europos Sąjungai

**2025 m. JAV muitai Europos Sąjungai** – 2025 m. vasario 26 d. paskelbti nauji 25 % muitų tarifai Europos Sąjungos prekėms skirtoms JAV rinkai. Šie tarifai buvo pristatyti kaip priemonė, skirta sumažinti prekybos deficitą ir apsaugoti JAV pramonę. Tai sukėlė įtampą tarp JAV ir ES bei paskatino diskusijas dėl abiejų regionų prekybos politikos.

## Priežastys

JAV vyriausybė nurodė keletą pagrindinių priežasčių, dėl kurių buvo priimtas sprendimas taikyti muitus:

* Prekybos disbalansas tarp JAV ir ES.
* Siekis apsaugoti vietinius gamintojus nuo užsienio konkurencijos.
* Reakcija į ES prekybos praktiką, kurią JAV pareigūnai įvardijo kaip nesąžiningą.

## Poveikis

Įvedus muitus, ES prekių eksportas į JAV pabrangtų, o tai paveiktų tiek Europos gamintojus, tiek JAV importuotojus ir vartotojus. Ekonomistai perspėjo, kad toks žingsnis gali lemti:

* Prekių kainų augimą JAV rinkoje.
* Gamybos sąnaudų didėjimą JAV įmonėms, priklausomoms nuo importuojamų medžiagų.
* Galimas atsakomąsias ES priemones, įskaitant tarifus JAV prekėms.

25 % muitų tarifai nustatyti tikriems importuojamiems produktams kaip automobiliams ir vaistams.

## Reakcija

Europos Komisija griežtai sureagavo į naujus muitus, pabrėždama, kad tokie veiksmai gali pakenkti transatlantiniams santykiams ir pasaulinei prekybos sistemai.

## Tarptautinis kontekstas

Šis sprendimas buvo dalis platesnės JAV prekybos politikos, kuri apėmė muitų įvedimą ne tik ES, bet ir kitoms šalims, įskaitant Kanadą, Meksiką ir Kiniją.

## Susiję straipsniai
* 2025 m. JAV muitai Kanadai ir Meksikai
* 2025 m. JAV muitai Kinijai

## Šaltiniai
Meliljos kino savaitė

**Meliljos kino savaitė** () – kino festivalis, kasmet gegužės mėnesį vykstantis Ispanijos Meliljos mieste.

Kiekvieną kartą organizuojant renginį rodoma daugiau nei 20 nacionalinių ir tarptautinių filmų.

## Istorija
Pirmą kartą renginys buvo surengtas 2008 m. ir nuo to laiko jį remia autonominio miesto vyriausybė.

## Apdovanojimai
Oficialioje atrankoje dalyvaujančius filmus vertina žiuri ir skiria šiuos prizus:

* José Sacristán apdovanojimas (už geriausią filmą)
* Ciudad de Melilla

## Festivalio vietos
Festivalis vyksta įvairiose Meliljos dalyse. Organizacijos biurai įsikūrę „Kursaal-Fernando Arrabal“ teatre ir veikia ištisus metus. Festivalio vadovai dvylika metų mėnesių skiria kito festivalio rengimui. Du didžiausi kino teatrai, kuriuose vyksta filmų seansai, yra „Kursaal-Fernando Arrabal“ ir „Cine Perelló“.

## Išnašos
Svajonės (2024 filmas)

**Svajonės** (, ) – 2024 m. norvegų drama, kurios scenarijų parašė ir režisavo Dag Johan Haugerud. Vaidina Ella Øverbye, Selome Emnetu, Ane Dahl Torp ir Anne Marit Jacobsen.

Po „Sekso“ ir „Meilės“ tai trečioji Haugerud trilogijos dalis, kurioje kalbama apie sudėtingus žmonių santykius, seksualumą ir socialines normas.

Norvegijos kino teatruose pasirodė 2024 m. spalio 4 d. Pasaulinė filmo premjera įvyko 2025 m. vasario 19 d. 75-ajame Tarptautiniame Berlyno kino festivalyje, kur filmas buvo apdovanotas „Auksiniu lokiu“.

## Siužetas
Filme pasakojama apie studentės įsimylėjimą į prancūzų kalbos mokytoją, kuris įžiebia įtampą jos šeimoje.

## Vaidmenys

: *Aktorius – veikėjas*

* Ella Øverbye – *Johanne*
* Selome Emnetu – *Johanna*
* Ane Dahl Torp –  *Kristin*
* Anne Marit Jacobsen – *Karin*
* Andrine Sæther – *Anne*

## Filmo gamyba
2022 m. rugsėjo 22 d. „Viaplay“ režisieriui Dag Johan Haugerud perdavė kurti filmų trilogiją „Seksas, svajonės ir meilė“.

Režisierius sakė: „Siekėme sukurti tris filmus, kuriuose tos pačios temos būtų nagrinėjamos iš skirtingų perspektyvų.“ Jis patikslino: „Jie turėtų atrodyti ir jaustis labai skirtingi, bet sudaryti įspūdį, kad visi jie yra to paties pokalbio dalis.“

## Atsiliepimai
Peter Bradshaw, recenzuodamas „The Guardian“, įvertino filmą 4 iš 5 žvaigždučių ir rašė, kad filmas yra gudrus, šmaikštus ir žaismingas kūrinys, primenantis ankstyvąjį Lukas Moodysson filmą „Mylėk mane“.

## Apdovanojimai

## Nuorodos
* 
* 
* 
## Išnašos
Benuės–Kongo kalbos

**Benuės ir Kongo kalbos** arba ***Benuės–Kongo kalbos*** – stambi Atlanto–Kongo kalbų šeimos (hipotetinės Nigerio-Kongo makrošeimos) šaka, kuriai priklauso daugelis Užsachario Afrikos kalbų. Apima apie 950 kalbų, vartojamų nuo Benino, Nigerijos ir Somalio šiaurėje iki Pietų Afrikos Respublikos pietuose. Turi virš 280 milijonų vartotojų. Nemažai Benuės ir Kongo kalbų vartoja tik keli šimtai ar tūkstančiai žmonių. Pavadintos pagal Benuės ir Kongo upes.

Absoliučią daugumą Benuės ir Kongo kalbų sudaro bantų kalbos, paplitusios beveik visoje Centrinėje ir Pietų Afrikoje. Toks jų išplitimas susijęs su bantų migracijomis į pietus ir rytus iš pietų Kamerūno. Benuės ir Kongo kalbų protėvynė lokalizuojama pietų Nigerijoje. Būtent šioje šalyje aptinkama didžiausia šios grupės kalbų įvairovė.

## Klasifikacija
Benuės ir Kongo kalbų skirstymas:
* Bantoidų–Kroso kalbos:
** Kroso upės kalbos – paplitusios pietryčių Nigerijoje ir greta Kamerūne (ibibijų, nanangų, efikų, eketų, ogonių, ogbijų, obolų, bokijų ir kt.);
** Šiaurės bantoidų kalbos – paplitusios rytų Nigerijoje ir vidurio vakarų Kamerūne (vučių, mambilų, ndolų, dakų ir kt.);
** Pietų bantoidų kalbos – paplitusios nuo Nigerijos ir Kamerūno iki Pietų Afrikos Respublikos (bantų kalbos, taip pat tivų, džemba, ghomala, medumba, bamunų, komų);
* Vidurio Nigerijos kalbos:
** Jukunoidų kalbos – paplitusios ties Nigerijos ir Kamerūno siena (jukunų, kutebų, vapanų, tigomų ir kt.);
** Kaindžio kalbos – paplitusios Nigerijoje, apie Kaindžio tvenkinį (vadžių, šinginių, lelų ir kt.);
** Plynaukštės kalbos – paplitusios Nigerijoje, Džoso plynaukštėje (beromų, tarokų, tjapų, hjamų, adarų ir kt.).

Taip pat yra neaiškios klasifikacijos kalbų, kurias bandoma priskirti Benuės ir Kongo kalboms – ukaanų, fali, titų. Ilgą laiką prie šios kalbų grupės buvo priskiriamos ir Voltos–Nigerio kalbos.

## Bruožai
Benuės ir Kongo kalbos pasižymi sudėtinga balsių sistema, lūpiniais gomuriniais priebalsiais *gb* ir *kp*. Kalbos toninės. Paprastai skiriami 2–4 leksines ir gramatines reikšmes skiriantys tonai. Benuės ir Kongo kalbos turi ryškių agliutinacinių ir izoliacinių (ypač veiksmažodis) bruožų, nors bantų kalbos turi ir tam tikrų fleksinėms kalboms būdingų savybių. Būdingos savitos daiktavardžio semantinės ir gramatinės klasės (žmonių, medžių, daugiskaitos, lokatyvo ir kitos; Benuės ir Kongo kalbų prokalbė turėjo 23, dabartinėse kalbose jų skaičius labai įvairuoja), jų formalus rodiklis – priešdėlis arba priesaga. Daiktavardžio klasių derinimas su kitomis kalbos dalimis ne visose kalbose sistemingas. Beveik neskiriamas būdvardis ir prieveiksmis. Dažniausia žodžių tvarka sakinyje – veiksnys–tarinys–papildinys (SVO).

## Šaltiniai
Putradžaja

**Putradžaja** () – miestas ir federacinė teritorija Malaizijoje, Malakos pusiasalio pietvakariuose, 25 km į pietus nuo Kvala Lumpūro. Kartu su pastaruoju yra faktinė šalies sostinė – Putradžajoje įsikūręs Malaizijos federacinis teismas, ministro pirmininko būstinė, dalis ministerijų ir valstybinių įstaigų. Pro miestą eina greitkelis ir geležinkelis, jungiantis Kvala Lumpūrą su Kvala Lumpūro tarptautiniu oro uostu.

Už Putradžajos vystymą atsakinga atskira korporacija. Miestas įkurtas buvusių aliejinių palmių plantacijų vietoje ir pasižymi didelėmis žaliosiomis erdvėmis – parkais, tvenkiniais, botanikos sodais, šlapynėmis. Yra didelė Putros mečetė (1999 m.), vyriausybės rūmai Perdana Putra, ministro pirmininko rezidencija Seri Perdana, Teisingumo rūmai (2004 m., įsikūręs Federacinis ir apeliacinis teismai), finansų, užsienio reikalų ministerijos, vieni iš šalies monarcho rūmų (*Istana Melawati*), Putros aikštė ir kt.

2020 m. 97,9 % miesto gyventojų buvo malajai ir kiti bumiputerai, 1,2 % – indai, 0,6 % – kinai.

## Istorija
Sumanymas pastatyti naują sostinę tarp Kvala Lumpūro ir oro uosto užgimė dar 1980 m. Siekta iškelti valdžios institucijas iš sparčiai augančio Kvala Lumpūro ir sutelkti naujoje vietoje. Miesto statybos prasidėjo 1995 m. Sostinė pavadinta Malaizijos princo, pirmojo ministro pirmininko Tunku Abdulo Rahmano Putros garbei. Bendresne prasme miesto pavadinimas sanskritizuota malajų kalba reiškia „pergalingasis princas/sūnus“. 1999 m. pradėjo keltis pirmosios valdžios įstaigos, o institucijų perkėlimas baigtas 2005 m.


Putrajaya aerial view.jpg|Miesto reginys iš aukštai
Putrajaya malaysia Putra-Mosque-01.jpg|Putros mečetė
Putrajaya Malaysia Palace-of-Justice-04.jpg|Teisingumo rūmai
Putrajaya Malaysia Perdana-Putra-01.jpg|Vyriausybės rūmai


## Šaltiniai
Lubų kalba

**Lubų kalba**, kitaip ***baluba, kiluba, čiluba, Lulua lubų kalba, Kasajaus lubų kalba*** (*Tshiluba, Ciluba, Luba-Kasai, Luba-Lulua*) – bantų kalba, vartojama Centrinėje Afrikoje: Kongo Demokratinėje Respublikoje ir Angoloje. Kalbančiųjų skaičius – virš 6,4 milijono žmonių (daugiausia lubai ir lulua). Tiesa, lubai vartoja keletą skirtingų lubų kalbų (Katangos lubų, Kaondė ir kt.). Kasajaus lubų kalba paplitusi Kongo Demokratinės Respublikos Vidurinio Kasajaus, Kasajaus, Rytų Kasajaus provincijose ir pasienio teritorijose Angoloje. Miestuose paplitęs savitas lubų kalbos pidžinas (sumišęs su prancūzų, suahilių, lingala kalbomis).

Skiriamos 4 pagrindinės tarmės (rytų, vakarų, pietų, vidurio) ir daugiau kaip 20 patarmių. Lubų kalba yra agliutinacinė, bet turi ir fleksinėms kalboms būdingų bruožų. Toninė. Yra keturi leksinę ar gramatinę reikšmę rodantys tonai. Būdinga balsių harmonija, nosiniai sonantai. Gramatinė sandara panaši į kitų bantų kalbų, tik archajiškesnė. Išlaikyta senesnė semantinių ir gramatinių klasių, kurių formalus rodiklis – vienskiemenis priešdėlis, sistema; kaip atskira klasė išlikęs ir lokatyvas (daugelio kitų bantų kalbų prarastas). Daiktavardžio klasių derinimas su kitomis kalbos dalimis visada sistemingas. Būdinga žodžių tvarka – veiksnys–tarinys–papildinys (SVO).

Lubų kalba buvo viena pagrindinių Lubos karalystės kalbų. Raštas lotyniškaisiais rašmenimis. Lubų kalba leidžiami laikraščiai, transliuojamos radijo ir televizijos laidos.

Teigiama, kad lubų kalbai priklauso sunkiausiai išverčiamas žodis *ilunga*, reiškiantis „asmuo, kuris atleis pirmą skriaudą, pakęs antrą skriaudą, bet jokiu būdu nepakęs trečios skriaudos“.

## Šaltiniai
Pirmoji privažiuojamųjų kelių bendrovė

**Pirmoji privažiuojamųjų kelių bendrovė** (arba ***Pirmoji Rusijos šalutinių geležinkelių bendrovė***; ) – buvusi Rusijos imperijos bendrovė, kuri užsiėmė siaurųjų geležinkelių tiesimu ir eksploatacija XIX a. pabaigoje – XX a. pradžioje.

## Istorija

Bendrovė buvo įkurta 1892 m. kaip pirmoji bendrojo naudojimo siaurųjų geležinkelių bendrovė Rusijos imperijoje. Įmonei vadovavo iš Saldutiškio kilęs dvarininkas inžinierius Boleslovas Jaloveckis, jai buvo suteiktas leidimas išleisti obligacijas. Bendrovė veiklą pradėjo 1893 m. sausį. Valdyba buvo įsikūrusi Sankt Peterburge (adresas *Малая Морская 5*), pradinis įmonės kapitalas buvo 3 mln. rublių, 1914 m. įmonės turtas jau buvo įvertintas 27 mln. rublių.

Pagal sutartį su valstybe, bendrovei pastačius atitinkamą geležinkelio ruožą ji galėjo eksploatuoti 85 metus – praėjus šiam laikotarpiui ji privalėjo perduoti geležinkelį valstybei. Be to, vyriausybė įgydavo teisę išpirkti tam tikrą ruožą praėjus 18 metų po sąlygų patvirtinimo arba praėjus 15 metų nuo eismo pradžios. Bendrovei buvo leista nusavinti geležinkelio tiesimui reikalingus žemės plotus. 1913 m. bendrovei priklausė 1147 varstų geležinkelio tinklas, kuris sudarė beveik pusę visų to meto Rusijos siaurojo geležinkelio linijų, skirtų viešajam naudojimui.

Prieš I pasaulinį karą bendrovė turėjo trijų tipų lokomotyvus, jai priklausė 1894–1899 m. Belgijoje pagaminti garvežiai, taip pat Rusijoje Kolomnos gamykloje pagaminti prekiniai ir keleiviniai vagonai. Bendrovė naudojo dviejų tipų bėgius – sveriančius 11,20 arba 14,75 kg vienam metrui, jie buvo gaminami Rusijos gamyklose.

Bendrovė turėjo finansinių sunkumų. 1900 m. bankrutavo „Fon Derviz“ įmonė, finansavusi pagrindinius geležinkelių tiesimo darbus. Dėl to imperijos vyriausybė išpirko akcijas ir obligacijas už 8,3 mln. rublių, be to, suteikė 3,8 mln. rublių paramą.

Po Spalio revoliucijos bendrovė perduota sovietų Rusijos vyriausybei, 1918 m. nacionalizuota. Nepaisant to, 1923 m. ji buvo atskirai atkurta Estijoje pavadinimu „Esimene Juurdeveo Raudtede Selts Venemaal“. Ši bendrovė XX a. 4-ajame dešimtmetyje bylinėjosi su Lietuvos Respublika dėl atlyginimo už neteisėtą Panevėžio–Saldutiškio geležinkelio linijos perėmimą ir eksploatavimą, Lietuvą čia atstovavo Mykolas Riomeris.

## Ruožai

Pirmąjį ruožą įmonė nutiesė Ukrainoje nuo Rudnycios iki Olviopolio. Įmonei priklausę geležinkelio ruožai:
* Panevėžio–Pastovių siaurasis geležinkelis,
* Švenčionėlių–Berezvečės siaurasis geležinkelis,
* Pernu–Revelio siaurasis geležinkelis,
* Pietiniai geležinkeliai Ukrainos teritorijoje: Žytomyro–Olviopolio geležinkelis ir kitos atšakos,
* Permės apylinkių geležinkeliai.

Bendrovė taip pat ketino siauruoju geležinkeliu sujungti Panevėžį su Ryga per Bauskę, taip pat Troškūnus su Ukmerge, tačiau darbai nebuvo pradėti.

## Šaltiniai
Dejan Georgijević

**Dejanas Georgijevičius** (; g. 1994 m. sausio 19 d.) – Serbijos futbolininkas, puolėjas.

## Karjera
Žaidėjas kilęs iš Serbijos, Zemuno rajono, šalies sostinėje Belgrade. Sportuoti pradėjo FK Zemun jaunimo komandose. Nuo 2010 m. atstovavo pagrindinei komandai. 2011 m. perėjo į Partizan klubą. Žaidė klubo jaunimo komandose, o 2012–2014 m. nuomos pagrindais atstovavo „Teleoptik“. Nuo 2014 m. vasaros rungtyniavo Spartak Subotica. 2015–2016 m. priklausė FK Indjija. 2018 m. vasarį perėjo į Ferencváros (Vengrija). 2019 m. pirmoje pusėje nuomos pagrindais žaidė Partizan (Serbija). Nuo 2019 m. vasaros nuomos pagrindais atstovavo Pavlodaro „Irtyš“. 2021 m. vasario mėn. prisijungė prie FK Velež Mostar (Bosnija ir Hercegovina). 2022 m. vasarą persikėlė į Simba SC (Tanzanija). 2023 m. balandžio mėn. prisijungė prie HSK Posusje (Bosnija ir Hercegovina). Nuo 2023 m. vasaros atstovavo OFK Beograd (Serbija).

### FK Kauno Žalgiris
2025 m. vasario 27 d. pranešta, kad atstovaus „Kauno Žalgirio“ klubui.

2025 m. kovo 8 d. debiutavo A lygos rungtynėse prieš Telšių Džiugą. Po Romualdo Jansono perdavimo antrą susitikimo minutę įvartį pelnė Amine Benchaib ir kauniečiai pirmavo (1-0). Varžovai pelnė du įvarčius ir išplėšė pergalę rezultatu 2-1. Georgijevičius susitikimą pradėjo ant atsarginių suolelio, o aikštėje pasirodė po keitimo 63 minutę vietoje Romualdo Jansono ir žaidė iki finalinio švilpuko.

2025 m. gegužės 17 d. pelnė pirmąjį savo įvartį A lygos rungtynėse prieš FK Žalgiris. Kauniečiai nugalėjo svečius iš Vilniaus triuškinančia persvara 3-0.

2025 m. gegužės 20 d. pelnė keturis įvarčius 2025 m. LFF taurės turnyro rungtynėse prieš FK Žalgiris. Namuose žaidę vilniečiai pirmavo 2-0, tačiau kauniečiai po dviejų tikslių Dejano Georgijevičiaus smūgių išlygino rezultatą (2-2). Pratęsimo metu Dejanas Geogijevičius pelnė dar du įvarčius ir svečiai nugalėjo rezultatu 4-2.

2025 m. gegužės 23 d. pelnė du įvarčius A lygos rungtynėse prieš FA Šiauliai. (Penktąją susitikimo minutę futbolininkas neišnaudojo progos pasižymėti nuo 11 metrų žymos.) O kauniečiai namų aikštėje sutriuškino varžovus rezultatu 3-0.

2025 m. gruodžio 12 d. tapo žinoma, kad sutartis nebuvo pratęsta ir futbolininkas paliko klubą.

### „Al-Riffa“ klubas
2026 m. sausio mėn. tapo žinoma, kad futbolininkas persikėlė į Rifos „Al-Riffa“ (Bahreinas).

## Statistika
; A lygos statistika

Spalvų reikšmės:
:  rungtyniavo A lygoje;

## Pasiekimai
;  su FK Kauno Žalgiris:
* **[[A lyga|A lygos]] čempionas:** 2025 m.

; Asmeniniai įvertinimai:
* Geriausias 2025 m. gegužės mėn. A lygos žaidėjas;

## Išnašos

## Nuorodos
* alyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Viačeslavas Kulbačukas

**Viačeslavas Kulbačukas** (*Кульбачук В'ячеслав Володимирович*; g. 2004 m. rugpjūčio 24 d.) – Ukrainos futbolininkas, gynėjas.

## Karjera
Kitados priklausė VJSM-11 (); Odesa) jaunimo ugdymo sistemai. 2022 m. prasidėjus Rusijos karinei agresijai prieš Ukrainą, buvo priverstas išvykti į Vengriją. Atstovavo „Honvéd“ klubo jaunimo komandoms. 2023 m. perkeltas į klubo dublerių komandą, o 2024 m. debiutavo pagrindinėje komandoje, žaidusioje NBII – Vengrijos antrojoje lygoje. 

2025 m. vasario 27 d. pranešta, kad atstovaus „Džiugo“ klubui.

2025 m. kovo 2 d. debiutavo A lygos rungtynėse prieš Vilniaus „Žalgirį“. Po permainingos kovos nugalėjo vilniečiai rezultatu 2-1.

2025 m. liepos mėn. tapo žinoma, kad futbolininkas persikėlė į Debreceni VSC (Vengrija). Atstovaudamas FC Džiugas 2025 m. A lygoje sužaidė dvidešimt rungtynių.

## Statistika
; A lygos statistika

Spalvų reikšmės:
:  rungtyniavo A lygoje;

## Išnašos

## Nuorodos
* alyga.lt svetainė
* FLASHSCORE
* Transfermarkt
* lietuvosfutbolas.lt
* Globalsportsarchive
* „Džiugo“ svetainė
Niclas Håkansson

**Niklasas Hokansonas** (, g. 1996 m. liepos 12 d.) – Švedijos futbolininkas, gynėjas.

## Biografija
Karjerą pradėjo Friska Viljor klube. 2020–2022 m. priklausė Sandvikens IF. 2023 ir 2024 m. sezonuose rungtyniavo Jevlės „Gefle“.

2025 m. vasario mėn. persikėlė į Lietuvą. Atstovavo Riterių klubui.

2025 m. kovo 1 d. oficialiai debiutavo A lygos rungtynėse prieš „Sūduvą“. Futbolininkas susitikimą pradėjo ant atsarginių suolelio, pasirodė po keitimo ir žaidė iki finalinio švilpuko. Varžovai iš Marijampolės – „Sūduva“ – rungtynes laimėjo rezultatu 4-3. 2025 m. vasarą futbolininkas paliko klubą.

## Statistika

## Pasiekimai
; su FK Riteriai 
* TBA

## Išnašos

## Nuorodos
* alyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Takumi Hiruma

**Takumis Hiruma** (*Takumi Hiruma*, 昼間 拓海; g. 1998 m. gegužės 11 d.) – futbolininkas iš Japonijos, puolėjas.

## Karjera
Futbolininko karjerą pradėjo gimtinėje. Priklausė Kashiwa Reysol jaunimo komandoms. Atstovavo Senšu Univeristeto komandoms ().

2019 m. rugsėjo mėn. persikėlė į St. George's (Malta). 2021 m. priklausė Tsukuba klubui (Japonija). 

Vėliau žaidė Australijoje. 2022 m. vasario mėn. prisijungė prie Boroondara Carey Eagles. 2022 m. vasarą perėjo į Werribee City klubą.

### Mažeikių „Atmosfera“
2024 m. vasarą atvyko į Lietuvą ir prisijungė prie Mažeikių „Atmosferos“. 2024 m. birželio 21 d. debiutavo Pirmos lygos rungtynėse prieš Plungės „Babrungą“. Varžovai nugalėjo rezultatu 2-0.

### Alytaus „Dainava“
2025 m. vasario 26 d. tapo žinoma, kad futbolininkas atstovaus Alytaus „Dainavai“.

2025 m. vasario 28 d. oficialiai debiutavo Lietuvoje A lygos rungtynėse prieš „Kauno Žalgirį“. Varžovai nugalėjo alytiškius rezultatu 3-1. Futbolininkas rungtynes pradėjo startinėje sudėtyje, o 72 minutę buvo pakeistas.

2025 m. vasarą japonas paliko Alytaus „Dainavą“. 2025 m. sezone A lygoje sužaidė dešimt rungtynių.

## Statistika
; A lygos statistika

Spalvų reikšmės:
:  Ekipa žaidė A lygoje;

## Pasiekimai
; TBA

## Išnašos

## Nuorodos
* alyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Vidzgailų geležinkelio tiltas

**Vidzgailų geležinkelio tiltas** – geležinkelio tiltas Lazdijų rajone, Būdviečio seniūnijoje, Vidzgailų ir Natalinos kaimų paribyje, nutiestas per Visgailės upelį, 255 m į rytus nuo geležinkelio pervažos kelyje . Pastatytas ruože tarp Šeštokų ir Mockavos geležinkelio stočių. Tiltu praeina vienkelis geležinkelis su rusiška ir europine vėžėmis (1520 ir 1435 mm).

XIX a. pabaigoje pastatytas geležinkelio tiltas – vienas iš seniausių ir tipiškiausių tokių inžinerinio paveldo pavyzdžių. Nuo 2010 m. įrašytas į Kultūros vertybių registrą. Saugoma teritorija užima 288 m². 

Tiltas vieno tarpatramio, su metaline santvarine perdanga, laikoma tašyto akmens mūro atramų. Bėgiai pakloti virš santvaros, ant skersinių tiltinių tašų. Pagal duomenis iš tilto kortelės Nr. 70, perdangą sudaro dvi, 1,80 m viena nuo kitos nutolusios, 1,12 m aukščio dvitėjo skerpjūvio išilginės sijos, tarpusavyje sujungtos erdviniais ryšiais. Tilto anga yra 8,50 m, tarpatramis – 9,20 m, atstumas tarp ramtų atkalčių – 9,62 m, atstumas tarp ramtų atbulinių sienelių – 17,62 m, aukštis nuo žemiausio vandens lygio – 3,15 m.

## Šaltiniai

## Nuorodos

* Istorija *olitaorany.lt*
Utenos mūšis (1831)

**Utenos mūšis** – 1831 m. balandžio 10-16 d. Utenos apylinkėse penkias dienas vykusios 1830–1831 m. sukilėlių kautynės su Rusijos imperijos kariuomenės daliniais, vienos 1830-1831 m. sukilimo kautynių.

## Priešistorė
1830 m. rudenį Lenkijoje kilęs sukilimas prieš rusų valdžią 1831 m. pavasarį apėmė ir Lietuvą. Nors Utena buvo menkas miestelis (mažiau nei 600 gyventojų), tačiau vietos apylinkių dvarininkų buvo patriotiškai nusiteikę ir ruošė kovai savo raitelius, ietininkus ir dalgininkus. Žymiausi šio krašto sukilėlių vadai: uteniškis kapitonas J. Makarskas, debeikietis F. Grotkovskis, Skudutiškio dvarininkas A. Kurminas ir kiti.

Balandžio mėnesį iš Daugpilio į Zarasus atvyko generolo F. Širmano vadovaujamas sukilimo malšintojų dalinys. Į Uteną balandžio 10 d. jis atsiuntė pulkininką Bulgakovą su 908 kareiviais ir 2 patrankomis. 

## Mūšio eiga
Jau balandžio 10 d. Utenoje J. Makarsko sukilėliai susirėmė su rusų kareiviais, bet turėjo pasitraukti. Po šio susidūrimo kovos tęsėsi 5 dienas.

Balandžio 12 d. į Vyžuonas atvyko pulkininko F. Grotkovskio ir M. Lisieckio sukilėliai – 300 šaulių, 80 raitelių, keli šimtai dalgininkų ir ietininkų. Susirėmimas vyko prie Kaliekių kaimo. Rusų kapitono Jakovlevo vadovaujamas dalinys pirmąjį sukilėlių puolimą atmušė. Sukilėliai neteko apie 80 karių nukautais ir sužeistais. Mūšio eigoje rusai neatlaikė sukilėlių raitelių spaudimo ir pradėjo trauktis. Iš Utenos į pagalbą jiems atskubėjo pats pulkininkas Bulgakovas. Tuo pasinaudoję sukilėlių raiteliai įsiveržė į Uteną ir sukėlė rusų paniką. Bijodamas, kad bus atkirstas nuo generolo F. Širmano, pulkininkas Bulgakovas skubiai grįžo į Uteną.

Balandžio 14 d. J. Makarsko ir A. Kurmino sukilėliai dar kartą puolė Uteną iš Ukmergės ir Vilniaus pusės. Didžiausias susirėmimas įvyko balandžio 15 d. Kautynėse dalyvavo apie 1,5 tūkst. M. Lisieckio ir F. Grotkovskio sukilėlių. Juos parėmė apie 500 V. Lukoševičiaus dalgininkų. Tiek pat dalgininkų atsivedė dar ir M. Matulevskis, padėjo ir Volickio šauliai. Kautynės truko daugiau kaip 3 valandas. Miestelis ėjo iš rankų į rankas. Malšintojai prieš sukilėlius panaudojo patrankas. Mūšio metu sudegė 28 namai. Pristigę šaudmenų sukilėliai buvo priversti pasitraukti. Šiose kautynėse 1 rusų kareivis buvo nukautas, 12 jėgerių sunkiai sužeisti, 11 sukilėlių pateko į nelaisvę.

Balandžio 16 dieną pulkininkui Bulgakovui į pagalbą atvyko generolas F. Širmanas. Šaudmenų stoką patiriantys sukilėliai nedrįso atakuoti rusų pastiprinimo, tad šis per Vyžuonas toliau nužygiavo į Anykščius.

## Išnašos
Fecialai

**Fecialai** () – VII a. pr. m. e. įkurta romėnų žynių kolegija.

Fecialai (kolegijoje jų būta 20) šventino taikos, sąjungos sudarymą, karo deklaravimą. Šiuo atveju ritualai būdavo atliekami šalia valstybės, kuriai skelbiamas karas, sienos arba šalia karo deivės Belonos šventyklos, stovėjusios Romoje. Pirmuoju atveju į priešo žemę žynys sviesdavo kruviną ietį.

Livijus fecialus pirmąsyk pamini Alba Longos ir Romos karo kontekste, per šį konfliktą, siekdamas Romą ir Alba Longą susaistyti sutartimi, Romos karalius Tulas Hostilijus paskyrė Marką Valerijų fecialu, o Spurijų Fuzijų – *pater patratus*. Livijaus teigimu, perėmęs ekvų tradicijas, ritualą, kuriuo fecialai turėjo paskelbti karą (*rerum repetitio*), Romoje įvedė Ankas Marcijus. Visgi Livijus jau prieš tai (aprašydamas Tulo Hostilijaus karus) buvo apibūdinęs fecialų atliekamus ritualus.

## Išnašos
Amadou Sabo

**Amadu Sabo** (, g. 2000 m. gegužės 30 d.) – Nigerio futbolininkas, saugas. Atstovavo Nigerio U-19 ir nacionalinei rinktinėms.

## Karjera
Profesionalo karjerą pradėjo gimtinės AS SONIDEP klube. Nuo 2020 m. gruodžio priklausė „Bizertin“ klubui. 2021 m. vasarą persikėlė į „Club Africain“.

### FK „Sūduva“
2025 m. vasario 28 d. tapo žinoma, kad futbolininkas pasirašė sutartį su Marijampolės „Sūduva“.

2025 m. kovo 16 d. debiutavo A lygos rungtynėse prieš FK Panevėžys. Susitikimą pradėjo ant atsarginių suolelio, o aikštėje pasirodė po keitimo. Varžovai nugalėjo rezultatu 2-0.

2026 m. sausio 4 d. oficialiai pranešta, kad pasirašyta nauja sutartis.

## Statistika
; A lygos statistika.

Spalvų reikšmės:
:  rungtyniavo A lygoje;

## Rinktinės
Kitados buvo kviečiamas į Nigerio U-20 rinktinę. 2021 m. birželio 5 d. debiutavo Nigerio nacionalinėje komandoje draugiškose rungtynėse prieš Gambiją. varžovai nugalėjo rezultatu 2-0.

2021 m. rugsėjo 6 d. pelnė savo pirmąjį įvartį atstovaudamas šalies rinktinei rungtynėse prieš Džibutį. Nigerio komanda palaužė varžovus rezultatu 4-2.

## Išnašos

## Nuorodos
* toplyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Frankline Tangiri

**Franklinas Tandžiris** (, g. 2001 m. gruodžio 11 d.) – Kamerūno futbolininkas, saugas. 

## Karjera
Profesionalo karjerą pradėjo gimtinės YOSA klube. Nuo 2022 m. sausio priklausė Legnicos „Miedž“ (Lenkija). 2022 m. vasarą nuomos pagrindais persikėlė į „Mewa Kunice“. Vėliau rungtyniavo Slovakijos klubuose. 2023 m. pirmoje pusėje žaidė Filakovo klube, o 2023–2024 m. perleistas Slavoj Trebišov.

2024-ųjų vasarą futbolininkas persikėlė į „Filakovo“ klubą (Slovakija). 2024 m. rugpjūčio 28 d. Slovakijos futbolo taurės rungtynėse prieš Bacúch pelnė du įvarčius ir svariai prisidėjo prie pergalės rezultatu 7-2.
Fiľakovo klubas pateko į kitą etapą.

### FK „Sūduva“ (2025 m.)
2025 m. vasario 28 d. tapo žinoma, kad futbolininkas pasirašė sutartį su Marijampolės „Sūduva“.

2025 m. kovo 9 d. debiutavo A lygos rungtynėse prieš Gargždų „Bangą“. Susitikimą pradėjo ant atsarginių suolelio, o aikštėje pasirodė po keitimo rungtynių pabaigoje ir žaidė iki finalinio švilpuko. Marijampolės „Sūduva“ nugalėjo varžovus minimalia persvara 1-0.

2025 m. balandžio 27 d. pelnė savo pirmąjį įvartį A lygos rungtynėse prieš Kauno rajono „Hegelmann“. Marijampoliečiai namuose sutriuškino varžovus rezultatu 4-0.

### FK „Sūduva“ (2026–)
2026 m. kovo 13 d. oficialiai pranešta, kad futbolininkas grįžo į „Sūduvos“ klubą. Pasirašyta sutartis iki 2027 metų sezono pabaigos.

2026 m. kovo 15 d. sužaidė pirmąsias rungtynes TOPLYGA rungtynėse prieš FC Hegelmann. Susitikimą pradėjo kaip atsarginis, o aikštėje pasirodė po keitimo rungtynių pabaigoje (82 min.) vietoje Ibrahima Seck. Rungtynės baigėsi nulinėmis lygiosiomis (0–0).

## Statistika
; A lygos statistika.

Spalvų reikšmės:
:  rungtyniavo A lygoje;

## Išnašos

## Nuorodos
* alyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Sidy Sanokho

**Sidis Sanochas** (, g. 1997 m. gegužės 8 d.) – Malio–Prancūzijos futbolininkas, saugas. 

## Karjera
Kitados tobulėjo „Spezia“ ir „Novara“ klubų jaunimo sistemose (Italija). Profesionalo karjerą pradėjo Prancūzijos „Racing CFF“, „Furiani“ ir „Nancy B“ klubuose. Vėliau persikėlė į „Swindon Town“ (Anglija). 

### FK „Be1“
2024 m. atstovavo Jonavos „Be1“ klubui. 2024 m. Pirmoje lygoje Be1 iškovojo antrą vietą. Dėl galimybės patekti į 2025 m. A lygą kovojo prieš Marijampolės „Sūduvą“. Abiejuose susitikimuose kovojo ir Sidis Sanocho.

### FK „Sūduva“
2025 m. vasario 28 d. tapo žinoma, kad futbolininkas pasirašė sutartį su Marijampolės „Sūduva“.

2025 m. kovo 1 d. oficialiai debiutavo klube A lygos rungtynėse prieš „Riterių“ klubą. Futbolininkas susitikimą pradėjo pagrindinėje sudėtyje, o pačioje antrojo kėlinio pradžioje pelnė įvartį. Vėliau (72 min.) buvo pakeistas. Marijampolės „Sūduva“ rungtynes laimėjo rezultatu 4-3.

2026 m. vasario 6 d. tapo žinoma, kad „Sūduva“ iš Jonavos „Be1“ išpirko futbolininko kontraktą ir sudarė naują sutartį iki 2028 metų sezono pabaigos.

## Statistika
; A lygos statistika.

Spalvų reikšmės:
:  rungtyniavo A lygoje;

## Išnašos

## Nuorodos
* toplyga.lt svetainė
* SOCCERWAY
* Transfermarkt
* lietuvosfutbolas.lt
* Globalsportsarchive
Paplovinio ežero tiltas

**Paplovinio ežero tiltas** – tiltas Ignalinos mieste, kertantis Paplovinio ežerą jo rytinėje dalyje, už 0,6 km į vakarus nuo Geležinkelio gatvės (kelio ), Atgimimo gatvės tęsinyje. Ežeras 11,6 ha ploto, vidutinio 7,78 m gylio, besiribojantis su šiaurine miesto dalimi. Tiltu sujungtos pakrantės – viena mėgstamiausių miestiečių ir svečių lankomų vietų Ignalinoje. 

Pėsčiųjų tiltas miesto pusėje įrengtas prie aukštėjančio kranto. Pakrantėje stovi Ignalinos legendą įprasminanti skulptūra Ignui ir Linai. Už 150 m nuo kranto prie tilto pritvirtinta pontoninė aikštelė susibūrimams. Ežere vasaromis trykšta fontanas. Tiltas veda į priešingoje pakrantėje ir miške įrengtą poilsio zoną.  Statinys pritaikytas neįgaliųjų judėjimui: miesto pusėje šalia laiptelių įrengti pandusai.

Tiltas jungia krantus tiesia trajektorija, pakylėtas virš vandens. Ant jo nutiestas medinis skersinių lentų takas, kraštus riboja metalinės tvorelės. Išilginių metalinių sijų perdanga atremta į apvalaus skerspjūvio metalinių polių poras. Statinio ilgis apie 116 m.

Pastaraisiais metais tiltas atnaujintas.
 
## Šaltiniai

## Nuorodos

* Tiltas per Paplovinio ežerą *trip.lt* (nuotraukos)
* Ignalina – top 5 lankytinos vietos *welovelithuania.com*
Michel Doukeris

**Michel Doukeris** (g. 1973) – Brazilijos verslininkas, einantis „AB InBev“, didžiausios pasaulyje alaus bendrovės, generalinio direktoriaus pareigas.

## Biografija
Doukeris gimė 1973 m. Lažese, Brazilijoje. Jis įgijo chemijos inžinerijos laipsnį Federaliniame Santa Katarinos universitete ir magistro laipsnį. Taip pat dalyvavo podiplominėse programose Wharton verslo mokykloje ir Kellogg vadybos mokykloje JAV.

Doukeris prisijungė prie „AB InBev“ 1996 m. ir dirbo Lotynų Amerikoje, prieš tapdamas atsakingu už įmonės veiklą Kinijoje ir Azijos-Ramiojo vandenyno regione, kur vadovavo septynerius metus. 2016 m. jis tapo pasauliniu vyriausiuoju pardavimų vadovu, įsikūrusiu JAV 2018 m. sausį jis pradėjo vadovauti „Anheuser-Busch“ ir „AB InBev“ Šiaurės Amerikos padaliniui. 2021 m. liepą Doukeris pakeitė Carlosą Brito, kuris „AB InBev“ generaliniu direktoriumi buvo 15 metų.

## Šaltiniai
AAA (kompiuteriniai žaidimai)

**AAA** arba **Triple-A** – kompiuterinių žaidimų industrijoje paplitęs terminas, padedantis atskirti stambiausio biudžeto žaidimus nuo mažesnių, esančių rinkoje. Dažniausiai tai reiškia, jog šiems žaidimams pagaminti ir reklamuoti industrijos standartais skiriama bene daugiausiai piniginių išteklių ir darbuotojų.

Pirmieji šio termino pavartojimo atvejai išplito dar 1990-ųjų gale, pasirodžius „Final Fantasy VII“ (išl. 1997 m.), kūrimo metu skyrusiam 40–45 mln. JAV dolerių biudžetą, o kartu su 80–145 mln. JAV dolerių marketingo išlaidomis. Neilgai trukus gamybos išlaidas pranoko „Shenmue“ (išl. 1999 m.), kurio biudžetas anuomet buvo skaičiuojamas 47–70 mln. JAV dolerių. Pats klasifikavimo būdas ekonomikoje žinomas kaip kredito reitingas, iš kurio greičiausiai ir perimtas, kadangi „AAA“ simbolizuoja aukščiausią investicinį laipsnį. Šiam lygiui priskiriamos kompanijos turi daugiausiai akcininkų.

Jau daugiau kaip paskutinius dešimt metų „AAA“ žaidimams skiriami šimtamilijoniniai biudžetai, nenusileidžiantys kino industrijai. Kompanijos kaip niekad suinteresuotos kuo didesne finansine nauda ir stengiasi išpildyti akcininkų lūkesčius. Tai savo ruožtu skatina daugiau kliautis didelio pripažinimo sulaukusiomis franšizėmis ir žaidimų formulėmis nei bandyti sukurti kažką naujo, kaip kad daro ''indie'' žaidimų kūrėjai, neturintys didelių užmačių dėl pelno. Griežtesnės darbo sąlygos ir riboti terminai gana būdingi „AAA“ kompanijoms, kurių darbuotojai neretai priversti dirbti viršvalandžius, stengiantis pasiekti kuo geresnių rezultatų.

## Susiję terminai

### AAA+ (Triple-A-Plus)
Kai kuriems AAA lygio žaidimams po jų išleidimo pritaikytas pelno augimo modelis, pagal kurį siūlomos žaidėjams papildomos paslaugos per prenumeratas, sezoninius abonementus (season pass) ar įsigyjant žaidimo papildymus (DLC). Pastarąjį dešimtmetį tapo įprasta pardavinėti virtualius daiktus, kurių funkcija daugeliu atveju būna kosmetinė (pvz., skirtingos spalvos rūbai, aksesuarai). Šias praktikas yra perėmę tokie žaidimai kaip „Call of Duty“, „League of Legends“ ir kiti. Neretai AAA+ gali reikšti ir tai, kad žaidimo biudžetas seniau nebūtinai siekė AAA lygį, tačiau ilgainiui uždirbo milijonus.

### AA (Double-A)
Vidutinio dydžio biudžetas skiriamas žaidimams, prie kurių dirba mažesnės komandos, neretai ir *[[Indie žaidimas|indie]]* darbuotojai. Jie nėra tiek priklausomi nuo leidėjų ar vadovų diktuojamų sąlygų, todėl yra linkę daugiau eksperimentuoti (panašiai kaip indie žaidimų kūrėjai) ir atnešti naujovių į rinką. Bendros gamybos ir marketingo išlaidos gali siekti nuo kelių iki dešimties milijonų, o žaidimai pirkėjams parduodami už mažesnę kainą nei AAA lygio.

### AAAA (Quadruple-A)
Kartu su devintos kartos Playstation 5 ir Xbox Series X/S konsolių atėjimu pasklido kalbos iš „Microsoft“ ir „Ubisoft“ apie kuriamus „AAAA“ žaidimus, jų tarpe „Skull and Bones“ bei „Perfect Dark“. Iki pat šiol nėra nubrėžta aiški riba, kada pradėti žaidimus vadinti „AAAA“, kadangi jokia kompanija dar nepaskyrė pakankamai didelio biudžeto, galinčio pakeisti ilgai gyvavusį konsensusą industrijoje.

## Šaltiniai
Lingajeno įlanka

**Lingajeno įlanka** () – Pietų Kinijos jūros įlanka, įsiterpianti į vakarinius Lusono salos (Filipinai) krantus. Ilgis 56 km, plotis iki 40 km (tarp Santjago salos ir San Fernando kyšulio. Vakarinėje įlankos pakrantėje yra salų – Santjagas, Kabarujanas, Šimtinė salų (paskelbtos nacionaliniu parku). Įteka Agno upė.

Pagrindiniai uostai – Dagupanas, Lingajenas.


Hundred Island National Park, Pangasinan.jpg|Šimtinė salų Lingajeno įlankoje
5196Santiago Norte, Caba, La Union 53.jpg|Įlankos renginys Kabos apylinkėse
San Fabian Pangasinan 2.JPG|Įlankos pakrantė ties San Fabianu


## Šaltiniai